**טירת יהודה תשפ"ב**

מהלכות תשעה באב שחל במוצאי שבת

1. שבת חזון אחר הצהריים חל ערב צום תשעה באב, ולכן יש להקדים תפילת מנחה כדי שיספיקו לאכול סעודה שלישית שהיא למעשה הסעודה המפסקת לפני תחילת הצום. בסעודה זו מותר לאכול בשר ולשתות יין, למרות שבכל ערב תשעה באב כשחל ביום חול - אסור.
2. יש לסיים את הסעודה לפני שקיעת החמה דהיינו לפני השעה 19.33 (שבע שלושים ושלוש).
3. את הסעודה יש לאכול רק עם בני משפחתו ולא בפורום רחב של חברים וידידים. אין לשטוף את כלי הסעודה של סעודה שלישית עד מוצאי תשעה באב.
4. שבת חזון שהיא למעשה תשעה באב - אין לטייל ברחובות לשם הנאה ובילוי. כמו כן, מותר ללמוד תורה רק בדברים שמותר ללמוד בתשעה באב כגון אגדות החורבן שבמסכת גיטין החל מדף נ"ה, ספר איוב או מדרש רבה על מגילת איכה. יש המתירים ללמוד גם דברים אחרים.
5. במנחה בשבת אין אומרים "צדקתך צדק".
6. במוצאי שבת לאחר צאת השבת בשעה 8.13 יש לומר "ברוך המבדיל בין קודש לחול" , ואז לברך על אש "בורא מאורי האש", יחלוץ נעליו וילך לבית הכנסת לערבית ולקריאת מגילת "איכה". אפשר להישאר עם בגדי שבת.
7. בתפילת ערבית אין אומרים "ויהי נועם" אלא קדיש "תתקבל" מיד לאחר תפילת עמידה. לאחר קריאת איכה אומרים "ואתה קדוש".
8. בבית הכנסת נוהגים להסיר את הפרוכת המכסה את ארון הקודש.
9. בזמן תפילת ערבית וקריאת "איכה" ראוי לשבת על שרפרף או על הארץ, ולהדליק רק מעט אורות בבית הכנסת. האיסור לשבת על כסא בתשעה באב הוא עד צהרי היום בלבד שעה 12.45 .
10. יולדת, אשה מינקת ואשה בהריון – פטורות מלצום כי השנה תשעה באב נדחה משבת.
11. חולה שיש לו צער וקושי גדול לצום - איננו חייב לצום, וכן מי שחייב לקחת תרופות מותר לו לקחת למרות שהוא בצום.
12. מי שבטעות אכל משהו בצום - צריך להמשיך לצום.
13. העושה מלאכה בתשעה באב איננו רואה ברכה באותה מלאכה. עיסוק במלאכה משמעותה היסח הדעת מהמחשבה על החורבן.
14. אין לרחוץ ידיים פה ופנים בצום. בבוקר יקיים נטילת ידיים רק על האצבעות עד תחילת כף היד. אבל לרחוץ את היד בגלל לכלוך וצואה – מותר.
15. בתפילת שחרית נוהגים שלא להניח תפילין ולא להתעטף בטלית. אומרים "שיר של יום" ו"אין כאלוהינו" רק במנחה ולא בשחרית.
16. לקריאת התורה בשחרית ומנחה יש להעלות רק מי שצם.
17. כשמניחים תפילין בתפילת מנחה - אין לומר קריאת שמע אלא רק להתפלל תפילת מנחה. הנחת התפילין ואמירת קריאת שמע לא תלויים זה בזה.
18. ראוי לאדם למעט מהנאותיו בתשעה באב כגון- לא לעשן ולא לצאת לטיולים.
19. במוצאי תשעה באב מבדיל על הכוס ומותר לשתות את היין, אך לא יברך על האש ולא על הבשמים.
20. במוצאי תשעה באב עדיין נוהגים איסור אכילת בשר ויין ושמיעת שירים עד יום שני בבוקר אבל תספורת ורחיצה מותר מיד במוצאי תשעה באב, וכל אחד יעשה כפי מנהג קהילתו.
21. יש נוהגים ללכת לבית הקברות בתשעה באב ביום כדי שיבקשו עלינו רחמים.
22. ראוי ללמוד בתשעה באב עם ילדיו אגדות החורבן במסכת גיטין דף נ"ה - נ"ז וכן מדרש "איכה רבה".
23. מי שמותר לו לאכול בתשעה באב מחמת חולי וכדומה, וכן ילדים צעירים שעדיין אינם צמים לא יאכלו מאכלים מענגים וממתקים אלא מה שצריך שלא להיות רעבים.

**מוצאי שבת ליל תשעה באב מיד לאחר קריאת מגילת איכה**

**תתקיים דרשה בביהכ"נ "המרכזי" ב 9.15**

**לציבור כולו – גברים נשים ובני נוער**